text: Par dedenz cele chambre entra
   Cléomadès. Lors s'arresta,
   Tant que il ot bien esgardé
   La chambre dou lonc et dou lé.
   En esgarder se deduisoit
   La grant merveille qu'il veöit.
   Clarté de chandoiles i ot
   Par quoi bien partout veöir pot ;
   Et si estoit jà ajourné,
   Par quoi i ot assez clarté.
   Sachiez que moult pleü li a
   La noblece que il trouva.
   PageV01P096
   Trois lis vit où ens se gisoient
   Trois damoiseles qui dormoient,
   Moult beles, ce li fu avis.
   Moult erent riches chascuns lis
   Où eles estoient couchies ;
   Courtoises et bien ensaignies
   Furent, et de moult grant lignage.
   Chascune ert bonne et bele et sage.
   L'une d'eles ot non Florete,
   Et li autre avoit non Gaiete,
   Et la tierce ot non Lyadès.
   Moult regarda Cléomadès
   Les trois lis, mais ne sot que faire,
   Ou aler avant, ou retraire.
  